# Àrea Central de Suport Operatiu

L'Àrea Central de Suport Operatiu (ACSO) és un dels set organismes de la Comissaria General de Recursos Operatius dels Mossos d'Esquadra.

## Funcions

Segons l'article 183 del Decret 243/2007 les tasques que ha de desenvolupar aquesta àrea són concretament:
* Les tasques policials i l'elaboració d'informes tècnics de seguretat del subsol i llocs confinats.
* Aquelles en què calguin gossos especialment ensinistrats.
* Les tasques de seguretat preventives i reactives en activitats subaquàtiques.
* Les tasques de suport en mitjans aeris.
* Les tasques preventives de seguretat, la intervenció en accidents amb víctimes mortals, les funcions de policia judicial, la col·laboració en rescats o localització de persones o qualsevol altra activitat que es determini, en l'entorn de muntanya que requereixi una determinada especialització en relació amb l'adaptació en aquest entorn.
* Les altres que pel seu nivell d'especialització se li encomanin.

## Estructura

Té la seu física al Complex Central Egara, però els seus efectius actuen a qualsevol punt del país on siguin requerits. El comandament directe de l'àrea està en mans d'un cap i d'un sotscap (subordinat a les ordres del primer). Les unitats especialitzades concretes que componen aquesta àrea són les següents:
* Unitat Canina: ensinistra els gossos policia i els guia en les operacions de recerca de drogues, d'explosius i de rescat de persones.
* Unitat de Subsol: actua en els espais subterranis com ara clavegueres, mines, pous, coves… en tasques bàsicament preventives per evitar atacs terroristes i delinqüència comuna; però també en tasques de rescat de persones, animals o objectes.
* Unitat de Mitjans Aeris (anomenada també “Griva”): aquesta unitat realitza un ampli ventall d'actuacions per recolzar altres unitats del cos amb els seus tres helicòpters: És present en les grans concentracions de persones, retransmet imatges i vídeo des de l'aire, controla l'espai aeri en dispositius especials i s'encarrega de la pròpia formació i de la formació d'altres unitats amb les quals assagen mètodes aeris.
* Unitat d'Intervenció en Muntanya: actuen en entorns de muntanya i de difícil accés en general per rescatar persones accidentades o perdudes utilitzant diverses disciplines com ara l'alpinisme, descens per barrancs i aigües vives, escalada en roca, espeleologia, esquí de muntanya i alpí, policia judicial, escortes, orientació, nivologia i allaus, i tècniques d'auto-rescat. Si s'escau també actuen com a policia judicial quan cal actuar en aquests mateixos entorns. La quinzena d'agents d'aquesta unitat tenen la seva base a la Seu d'Urgell i a Vielha, a més a més el 2011 serà ampliada i s'establiran noves bases a Olot i al Complex Central.
* Unitat Subaquàtica: aquesta unitat realitza un ampli ventall d'actuacions per recolzar altres unitats del cos amb les seves dues embarcacions pneumàtiques i el material de navegació i immersió: actuen en entorns subaquàtics en tasques de recerca de víctimes i objectes, inspecció d'embarcacions i instal·lacions submergides, inspeccions tecnico-policials i reportatges gràfics, identificació d'explosius, neutralització de delictes (contraban). Actuen també a requeriment d'altres departaments de l'administració catalana i fins i tot per a grans esdeveniments esportius.

## Referències

* ↑ Article 183 del Decret 243/2007 d'estructura del Departament d'Interior, Relacions Institucionals i Participació
* ↑ Citades al dossier de premsa, p. 26, de la inauguració del Complex Central al Web de la Generalitat Arxivat 2012-04-13 a Wayback Machine.
* ↑ Reportatge de gener del 2010 sobre la Unitat Canina.
* ↑ Reportatge de l'agost del 2010 sobre la Unitat d'Intervenció en Muntanya.
* ↑ Reportatge de desembre del 2009 sobre la Unitat Subaquàtica.
Mossos d'Esquadra :
Direcció General de la Policia  · Subdirecció Operativa de la Policia :